Kvennalið Vals í knattspyrnu fékk loks að lyfta Íslandsmeistarabikarnum í gærkvöld þrátt fyrir að hafa tryggt sér sigur í deildinni fyrir nokkru síðan. Elísa Viðarsdóttir, fyrirliði Valskvenna, segir liðsheild og samstöðu innan hópsins hafa tryggt sigurinn í ár.
Valskonur mættu Selfossi á heimavelli í gær í lokaumferð deildarinnar. Ásdís Karen Halldórsdóttir skoraði fyrsta mark Vals á 11. mínútu og Cyera Hintzen skoraði svo á 24. mínútu. Ída Marín Hermannsdóttir skoraði þriðja markið á 29. mínútu, Fanndís Friðriksdóttir kom stöðunni í 4-0 á 38. mínútu áður en Cyera skoraði annað mark sitt í leiknum rétt fyrir hálfleik. Seinni hálfleikur var ekki jafn tíðindamikill, engin mörk voru skoruð og öruggur 5-0 sigur Vals niðurstaðan. Þær ljúka tímabilinu á toppi deildarinnar með 45 stig en Breiðablik, sem á eftir að spila sinn síðasta leik er með 33 stig. Elísa Viðarsdóttir, fyrirliði Valskvenna var að vonum ánægð eftir sigurinn.
Keppni í úrvalsdeild kvenna lýkur með þremur leikjum á morgun. Þá ræðst hvort það verður Keflavík eða Tindastóll sem fellur með Fylki. Sauðkrækingar taka á móti Stjörnunni kl. 14:00 á sunnudag en Stjarnan getur með sigri komist upp fyrir Selfoss í 4. sætinu. Keflavík sækir Þór/KA heim á sama tíma og svo mætast Breiðablik og Þróttur Reykjavík.
Knattspyrnudeild Breiðabliks tilkynnti í gær að Vilhjálmur Kári Haraldsson yrði ekki áfram þjálfari kvennaliðsins þegar þessu tímabili lýkur. Samningur hans rennur þá út og hann hefur tilkynnt stjórn félagsins að hann gefi ekki kost á sér áfram. Í tilkynningunni segir að Vilhjálmur sé í öðru starfi sem hann vilji einbeita sér að. Leit að nýjum þjálfara er nú þegar hafin.
Í gær var svo leikið í 16-liða úrslitum karla og kvenna í bikarkeppninni í handbolta. Í kvennakeppninni vann Valur góðan sigur á HK í Kórnum, ÍBV vann Gróttu. Haukar unnu ÍR og Stjarnan hafði betur gegn Aftureldingu. Þá vann FH Selfoss. Í dag mætast svo Fjölnir/Fylkir og KA/Þór. Karlameginn vann Fram HK 33-38, Fjölnir hafði betur gegn Mílunni 35-23 og Valsmenn unnu öruggan sigur á Víking 31-24. 8-liða úrslitin verða spiluð á mánudag og þriðjudag.
Kvennalið Vals í knattspyrnu lyfti Íslandsmeistarabikarnum í gærkvöld. Fyrirliði liðsins segir liðsheild og samstöðu innan hópsins hafa tryggt þeim öruggan sigur.